ดอลล์แข็งค่ารับข้อมูลเศรษฐกิจสหรัฐฯสดใส
สกุลเงินดอลลาร์สหรัฐแข็งค่าขึ้นเมื่อเทียบกับเงินสกุลหลัก ในการซื้อขายที่ตลาดนิวยอร์กเมื่อคืนนี้ (9 มิ.ย.) หลังสหรัฐเปิดเผยข้อมูลเศรษฐกิจที่แข็งแกร่ง
10 มิ.ย. 2559

สำนักข่าวอินโฟเควสท์รายงานว่า ค่าเงินยูโร (9 มิ.ย.) อ่อนค่าลงเมื่อเทียบดอลลาร์สหรัฐ ที่ระดับ 1.1326 ดอลลาร์สหรัฐ จากระดับ 1.1400 ดอลลาร์สหรัฐ ขณะที่เงินปอนด์ลดลงแตะระดับ 1.4471 ดอลลาร์สหรัฐ จากระดับ 1.4508 ดอลลาร์สหรัฐ ส่วนดอลลาร์ออสเตรเลียลดลงแตะระดับ 0.7440 ดอลลาร์สหรัฐ จากระดับ 0.7472 ดอลลาร์สหรัฐ
ดอลลาร์สหรัฐอ่อนค่าลงเมื่อเทียบเยนที่ระดับ 106.75 เยน จากระดับ 106.86 เยน และเพิ่มขึ้นเมื่อเทียบฟรังก์สวิส ที่ระดับ 0.9638 ฟรังก์ จากระดับ 0.9587 ฟรังก์ ในขณะที่ขยับขึ้นเมื่อเทียบดอลลาร์แคนาดาที่ระดับ 1.2721 ดอลลาร์แคนาดา จากระดับ 1.2711 ดอลลาร์แคนาดา
ดอลลาร์สหรัฐแข็งค่าขึ้นเพราะได้รับแรงหนุนจากข้อมูลเศรษฐกิจที่แข็งแกร่งของสหรัฐ โดยกระทรวงแรงงานสหรัฐเปิดเผยว่า จำนวนชาวอเมริกันที่ยื่นขอสวัสดิการว่างงานครั้งแรกลดลง 4,000 ราย สู่ระดับ 264,000 รายในสัปดาห์ที่สิ้นสุดวันที่ 4 มิ.ย. ตรงข้ามกับที่นักวิเคราะห์คาดว่าจะเพิ่มขึ้นสู่ระดับ 270,000 ราย ส่วนตัวเลขค่าเฉลี่ย 4 สัปดาห์ของจำนวนชาวอเมริกันที่ยื่นขอสวัสดิการว่างงานครั้งแรก ซึ่งถือเป็นมาตรวัดตลาดแรงงานที่ดีกว่านั้น ลดลง 7,500 ราย สู่ 269,500 รายในสัปดาห์ที่แล้ว
ด้านกระทรวงพาณิชย์สหรัฐเปิดเผยสต็อกสินค้าคงคลังภาคค้าส่งประจำเดือนเม.ย. เพิ่มขึ้น 0.6% ซึ่งเป็นการปรับตัวเพิ่มขึ้นแข็งแกร่งสุดในรอบ 10 เดือน และมากกว่าที่นักวิเคราะห์คาดว่าจะเพิ่มขึ้น 0.1% ขณะที่ยอดขายในภาคค้าส่งเพิ่มขึ้น 1.0% ซึ่งเป็นอัตราสูงสุดในรอบ 1 ปี ขณะที่นักลงทุนจับตาการประชุมนโยบายการเงินของธนาคารกลางสหรัฐ (เฟด) ซึ่งจะมีขึ้นในสัปดาห์หน้า